Draft Amendment to Counter SLAPP Lawsuits against the Media FKC Legal Rationale Anti-SLAPP Amendment PR FKC Anti-SLAPP Amendment Stqarrija – Front kontra ċ-Ċensura – 1 ta' Ġunju 2018 Proposta għal emenda fil-Liġi dwar il-Midja u l-Malafama b'rabta ma' kawżi ta' malafama deċiżi minn Qrati kompetenti barra minn Malta Il-Front kontra ċ-Ċensura qed jipproponi emenda fil-Liġi dwar il-Midja u l-Malafama, b'rabta mat-theddida li jġibu magħhom kawżi SLAPP għall-vijabilità finanzjarja tal-midja Maltija. Il-Liġi tal-Istampa dan l-aħħar kienet sostitwita mil-liġi l-ġdida dwar il-Midja u l-Malafama. Il-Front kontra ċ-Ċensura kien innegozja l-inklużjoni ta' għadd kbir ta' emendi fil-liġi oriġinali dwar il-Midja u l-Malafama, liema emendi l-Gvern kien aċċetta. Il-Front jemmen li r-riżultat ta' dan kien liġi li kienet tixhed pass kbir 'il quddiem biex tkun salvagwardjata l-libertà tal-istampa f'Malta. Ftit wara li ġew konklużi n-negozjati bejn il-Gvern u l-Front, inħolqot problema ġdida minħabba l-prospett ta' kawżi SLAPP kontra ġurnalisti Maltin. Il-Front xtarr sewwa l-emenda għal-Liġi dwar il-Midja u l-Malafama proposta mill-Oppożizzjoni meta l-Abbozz ta' Liġi dwar il-Midja u l-Malafama kien qed jiġi diskuss fil-Parlament. Din l-emenda kienet tmur kontra l-Brussels I Regulation, għaliex kienet tiċħad a priori l-ġuriżdizzjoni ta' Qrati fi stati membri oħra tal-Unjoni Ewropea meta l-konvenut f'kawża ta' malafama jkun jgħix f'Malta. L-użu tal-eċċezzjoni tal-policy pubblika li tinsab fil-Brussels I Regulation kien joħloq is-sogru li l-liġi tkun annullata mill-ECJ jew fi proċeduri oħra imposti kontra Malta. Il-Front jemmen li l-problema li nħolqot tista' tkun solvuta permezz ta' direttiva mifruxa fl-Unjoni Ewropea kollha. Sadanittant, il-Front qed jipproponi forma ta' protezzjoni għall-midja Maltija li xorta waħda hija konformi mal-Brussels I Regulation. Filwaqt li ma jiċħadx il-ġuriżdizzjoni ta' Qrati fi stati membri oħra tal-Unjoni Ewropea biex jisimgħu kawżi ta' defamazzjoni fejn il-konvenut ikun jgħix f'Malta, il-Front qed jipproponi li l-Qrati Maltin jikkunsidraw numru ta' aspetti qabel ma jiddeċiedu jekk deċiżjoni minn Qorti barranija għandhiex tiġi infurzata jew le. Fil-qosor, l-emendi jiggwidaw lill-Qrati Maltin biex jikkunsidraw jekk il-konvenut ingħatax drittijiet indaqs fil-Qorti barranija, jekk il-ħlas ta' danni impost mill-Qorti barranija jwassalx għall-falliment finanzjarju tal-ġurnal inkwistjoni jew jikkompromettix l-operat tiegħu, u jekk id-deċiżjoni hix se xxekkel il-libertà ġurnalistika jew il-libertà tal-espressjoni ta' dak il-ġurnal. Aħna nemmnu li din il-protezzjoni hija kompatibbli mal-eċċezzjoni tal-policy pubblika tal-Brussels I Regulation, kif spjegat fin-noti legali provduti mal-emenda. Dan ikun ifisser li l-ġuriżdizzjoni ta' Qrati barranin ma tkunx eskluża a priori, u li s-sentenzi mogħtija minn Qrati barranin ikunu jistgħu jiġu infurzati f'Malta sakemm ma jiksrux id-drittijiet imsemmijin hawn fuq. Ta' min jinnota li l-ammont massimu ta' danni li jista' jintrebaħ f'kawża ta’ malafama taħt il-Liġi dwar il-Midja u l-Malafama huwa ta’ €11,640 . Din iċ-ċifra tirrifletti d-danni massimu għal artiklu wieħed biss. Dan l-ammont massimu speċifikat fil-liġi għal kull storja jirrifletti l-qagħda ekonomika tal-midja Maltija. Dan ifisser li l-ammont ta’ €11,640 hu meqjus bħala deterrent sinifikanti għall-pubblikazzjoni ta’ materjal defamatorju, u jekk jinqabeż, il-libertà tal-istampa tkun imrażżna. L-eżistenza ta’ midja ħielsa hija benefiċċju pubbliku li għandu jiġi mħares. Dawn l-emendi jipprovdu protezzjoni kontra sentenzi minn Qrati barranin li jistgħu jikkawżaw falliment finanzjarju u li ma jirrispettawx ir-realtajiet ekonomiċi tal-midja lokali. Fl-istess waqt l-emendi huma konformi mar-regolamenti tal-Unjoni Ewropea. Permezz ta’ dawn l-emendi, il-midja lokali tkun tista’ tkompli taqdi l-funzjoni essenzjali tagħha sakemm tiġi introdotta direttiva tal-Unjoni Ewropea kontra l-kawżi SLAPP.